Autor: Aldo Maksimov
Teisipäev, 31. detsember 2019.Loe kommentaare
| KommenteeriSaarlasest jalgrattaproff Mihkel Räim alustab viiendat hooaega Iisraeli profiklubis Israel Cycling Academy. Uuest hooajast kuulub tema klubi maailma absoluutsesse tippu (World Tour), mis tähendab seda, et suurtuuride uksed on nüüd ka 26-aastase saarlase jaoks avatud.
Räim astub nii kuulsate eesti sõitjate Rein Taaramäe ja Tanel Kangerti jälgedesse. Milliseks tema debüüthooaeg kujuneb, saame rääkida umbes kümne kuu pärast.
Toome lugejateni väikese vestluse Räimega, millele on lisatud sisukuse mõttes paar küsimust-vastust smuuti.ee ilmunud intervjuust.
* * *
Räim: minu eeskujud on isa ja ema
Millega praegu tegeled?
Olen Iisraelis meeskonna treeninglaagris (vastatud detsembri keskel – toim). Ettevalmistus kulgeb korralikult. Detsembri alguses käisin korra oma Girona kodus ja treenisin enne laagrit, et päris hätta ei jääks.
Kuidas on tervis ja vaimne toonus võib-olla elu olulisimaks hooajaks?
Tervis on korras, laagri esimestel päevadel tegime südameuuringu ja andsime vereproove. Kõik tundus normaalsuse piires olevat. Vaimne toonus on hea, kuna eelmisel aastal jäi päris palju asju tegemata, siis see ongi uueks aastaks peamine motivaator.
Mida tead klubi uuest koosseisust?
Meeskonna nimekiri on juba avalik. Katjuša tiimist tuli meile seitse ratturit ja mõned taustajõud. Tuntumad mehed sealt on Alex Dowsett, kes oli sel aastal MM-il eraldistardis viies, ja Nils Politt, kes sai kurikuulsal Paris-Roubaix’il teise koha.
Mida sinult nüüd oodatakse?
Minu plaan on paigas kuni märtsi keskpaigani. Eks siis vaatab edasi. Alustan hooaega Austraalias kahel ühepäevasõidul. Seejärel on Herald Suni velotuur, pärast mida lendan Hiinasse Hainani velotuurile. Sellele järgneb reis Euroopasse ning mul on kaks nädalat, et kliima ja ajavahega harjuda.
Kõigi eelduste kohaselt peaksin startima märtsi keskel kolmel semi-klassikul Belgias. Eks ma pean end jagama nii abimehena kui ka ise valmis olema kastaneid tulest välja tooma. Praeguse jutu järgi peaksin saama oma võimalused juba Austraalias ja Hiinas.
Oled öelnud, et kui see oleks sinu valida, siis teeksid kaasa Vueltal.
Suurtuuridest valisin välja Vuelta (Hispaania velotuur – toim) ja hetkel oli meeskonna juhtkond minuga samal arvamusel. Seda aga näeb juba hiljem, kas saan seda sajaprotsendiliselt kinnitada, kuna hooaeg on pikk. Üks suurtuur peaks minu järgmise aasta menüüsse kuuluma. Uuel hooajal tundub meil olevat palju parem varustus ning see annab eelduse headeks tulemusteks. Arvan, et tavaline inimene ei saa aru, kui suur rataste, kummide jne vahe eksisteerib, aga tegelikult on see meeletu.
Kui hea sa mägedes oled?
Mägedes olen kehv, aga minu meelest see on üsna normaalne, sest minu tüüpi sõitjad ei saagi olla suurtes mägedes head. Muidugi tuleb kasuks, kui saame üle 5 km tõusudest või mõnikord isegi suurematest etappidest, lõppude lõpuks oleneb kõik tempost.
Pigem olengi keskendunud sprindietappidele või jooksikutegrupile. Näiteks saan mõnikord väiksematest tõusudest paremini üle kui puhtad sprinterid. Samuti, kui on väiksem jooksikutegrupp, siis olen tavaliselt üsna veendunud, et olen seal kiireim mees. Taktikaid, kuidas võita, on palju.
Kes on sinu suurimad eeskujud?
Minu suuremad eeskujud jäävad mu peresse – need on mu isa ja ema ning onud ja tädid. Nad kõik hoiavad mulle pöialt, olen neilt nii palju õppinud ja kõrvataha pannud ning ilmselt õpin tulevikus veelgi. Kindlasti oli mul noorena rohkem sportlastest eeskujusid ja sangareid, kuid nüüd, kas neid rohkem tundma õppides või muul põhjusel – näiteks aus ja puhas sport – ei ole neil enam mu sangarite listis kohta.